b'\n_START_ARTICLE_\nAnton Lundell\n_START_SECTION_\nPelityyli\n_START_PARAGRAPH_\nLundell on kuvaillut itse\xc3\xa4\xc3\xa4n Finnish Junior Hockey -sivuston haastattelussa pelityylilt\xc3\xa4\xc3\xa4n kahden suunnan hy\xc3\xb6kk\xc3\xa4\xc3\xa4j\xc3\xa4ksi, joka j\xc3\xa4rjest\xc3\xa4\xc3\xa4 maalipaikkoja itselleen ja ketjukavereilleen. H\xc3\xa4n mainitsee olevansa vahvimmillaan hy\xc3\xb6kk\xc3\xa4ysp\xc3\xa4\xc3\xa4ss\xc3\xa4, mutta my\xc3\xb6s puolustaa tunnollisesti. Lundell mainitsee vahvuuksikseen my\xc3\xb6s aloitukset ja kiekonhallinnan. H\xc3\xa4n on maininnut kehityskohteekseen luistelun, jonka merkitys korostuu pelin nopeutuessa ja sarjatason koventuessa.\n_START_SECTION_\nSeuraura\n_START_PARAGRAPH_\n4-vuotiaana j\xc3\xa4\xc3\xa4kiekkoilun aloittanut Lundell on Espoon Palloseuran kasvatti. H\xc3\xa4n siirtyi juniorina sittemmin Helsingin IFK:hon, jossa Lundell voitti C-nuorten Suomenmestaruuden vuosina 2016 ja 2017. J\xc3\xa4lkimm\xc3\xa4isell\xc3\xa4 kaudella h\xc3\xa4n toimi joukkueensa kapteenina. Alkukaudella 2017\xe2\x80\x932018 Lundell k\xc3\xa4rsi loukkaantumisista, mutta h\xc3\xa4n vakiinnutti kuitenkin paikkansa HIFK:n A-nuorissa, jossa Lundell voitti kauden p\xc3\xa4\xc3\xa4tteeksi SM-pronssia. H\xc3\xa4n pelasi osan kaudestaan my\xc3\xb6s seuran B-nuorissa, jossa Lundell voitti Suomenmestaruuden._NEWLINE_Toukokuussa 2018 Lundell teki HIFK:n kanssa kolmivuotisen SM-liigasopimuksen. Kaudella 2018\xe2\x80\x932019 h\xc3\xa4n teki miesten p\xc3\xa4\xc3\xa4sarjadebyyttins\xc3\xa4 Mestarien liigan kolmannessa ottelussa 6. syyskuuta 2018 italialaista HC Bolzanoa vastaan. Vain 16-vuotias Lundell merkittiin HIFK:n nelossentteriksi vierelleen Teemu Engberg ja Micke-Max \xc3\x85sten. H\xc3\xa4n sai ottelussa j\xc3\xa4\xc3\xa4aikaa 10.41 minuuttia. SM-liigadebyyttins\xc3\xa4 Lundell teki runkosarjan kuudennella kierroksella 28. syyskuuta 2018 vieraissa Pelicansia vastaan. H\xc3\xa4net merkittiin HIFK:n kolmossentteriksi laidoilleen Lennart Petrell ja Juho Ker\xc3\xa4nen. Lundell sai ottelussa j\xc3\xa4\xc3\xa4aikaa 13.12 minuuttia. H\xc3\xa4n ker\xc3\xa4si ottelusta teholukeman +1. Lundell sai my\xc3\xb6s yhden kahden minuutin j\xc3\xa4\xc3\xa4hyn kampituksesta. Liigauransa avausmaalin Lundell teki nelj\xc3\xa4nness\xc3\xa4 ottelussaan 4. lokakuuta 2018 Mikkelin Jukureita vastaan. Ottelussa juhlistettiin 70 vuotta t\xc3\xa4ytt\xc3\xa4nytt\xc3\xa4 HIFK-legenda Heikki Riihirantaa, joka valitsi h\xc3\xa4net ottelun Alumnien t\xc3\xa4htien kakkost\xc3\xa4hdeksi. Kaikkiaan Lundellin tulokaskausi toi runkosarjassa 38 ottelussa tehot 9+10=19, joilla h\xc3\xa4n jakoi tulokkaiden pistep\xc3\xb6rssin viidennen sijan Jukureiden Mikko Kokkosen kanssa. Pelaamassaan 12 playoff- ja kolmessa CHL-ottelussa Lundell j\xc3\xa4i ilman tehopisteit\xc3\xa4.\n_START_SECTION_\nMuuta\n_START_PARAGRAPH_\nLundellin pikkuveli Kasper pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 HIFK:n C-nuorissa. Veljesten is\xc3\xa4 Jan Lundell on entinen SM-liigatason maalivahti, joka toimii nyky\xc3\xa4\xc3\xa4n HIFK:n SM-liigajoukkueen maalivahtivalmentajana._NEWLINE_Anton Lundell k\xc3\xa4y lukiota Br\xc3\xa4nd\xc3\xb6 gymnasiumissa. H\xc3\xa4n harrasti lapsena my\xc3\xb6s jalkapalloa Espoon Palloseurassa.'